b'\n_START_ARTICLE_\nAustraliankelpie\n_START_SECTION_\nUlkon\xc3\xa4k\xc3\xb6\n_START_PARAGRAPH_\nAustraliankelpie on notkea, toimelias, hyv\xc3\xa4rakenteinen, hyv\xc3\xa4kuntoinen ja lihaksikas koira, jolla on joustavat raajat. Se kykenee ty\xc3\xb6skentelem\xc3\xa4\xc3\xa4n v\xc3\xa4sym\xc3\xa4tt\xc3\xa4 eik\xc3\xa4 ole mill\xc3\xa4\xc3\xa4n lailla hento. Koira on suoraselk\xc3\xa4inen ja lantio on keskipitk\xc3\xa4. P\xc3\xa4\xc3\xa4 on leve\xc3\xa4 ainoastaan korvien v\xc3\xa4lilt\xc3\xa4 ja kuono on v\xc3\xa4h\xc3\xa4n kalloa lyhyempi. Koiran silm\xc3\xa4t ovat mantelinmuotoiset ja ilme valpas. Korvat ovat pystyt, ter\xc3\xa4v\xc3\xa4t ja kaukana toisistaan. H\xc3\xa4nt\xc3\xa4 on levossa riippuva, mutta liikkeess\xc3\xa4 kohoaa hieman._NEWLINE_Karvoitus on melko lyhytt\xc3\xa4, kaksinkertaista ja vedenkest\xc3\xa4v\xc3\xa4\xc3\xa4. Australiankelpie on v\xc3\xa4rilt\xc3\xa4\xc3\xa4n musta tai suklaanruskea punaisin merkein tai ilman, fawn (keltainen) tai savunsininen. Yleisimm\xc3\xa4t v\xc3\xa4rit Suomessa ovat musta ja suklaanruskea. Karvapeite on helppohoitoinen.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nKelpien t\xc3\xa4ytyy olla luonteeltaan valpas ja jatkuvasti tarkkaavainen sek\xc3\xa4 v\xc3\xa4sym\xc3\xa4tt\xc3\xb6m\xc3\xa4n ty\xc3\xb6teli\xc3\xa4s. Rotu ei ole laiskan omistajan koira. Koira on ihmisille yst\xc3\xa4v\xc3\xa4llinen ja paimennuksessa hy\xc3\xb6dyllist\xc3\xa4 ter\xc3\xa4vyytt\xc3\xa4 esiintyy. Luontainen taipumus lampaiden paimennukseen sek\xc3\xa4 maastossa ett\xc3\xa4 kotipiiriss\xc3\xa4. Kaikki muut kuin k\xc3\xa4ytt\xc3\xb6koiramaiset piirteet ep\xc3\xa4tyypillisi\xc3\xa4._NEWLINE_Australiankelpiet\xc3\xa4 pidet\xc3\xa4\xc3\xa4n er\xc3\xa4\xc3\xa4n\xc3\xa4 \xc3\xa4lykk\xc3\xa4immist\xc3\xa4 koiraroduista. Se on nopea oppimaan, ja paimenkoirana se reagoi hyvin herk\xc3\xa4sti kouluttajan pienimpiinkin eleisiin. Australiankelpie jaksaa ty\xc3\xb6skennell\xc3\xa4 tuntikausia ja sill\xc3\xa4 on yleens\xc3\xa4 hyvin korkea ty\xc3\xb6skentelymotivaatio. Vihaisuus ja sairaalloiset piirteet ovat hylk\xc3\xa4\xc3\xa4vi\xc3\xa4 virheit\xc3\xa4. Tavoitteena tulisi pyrki\xc3\xa4 luonnetestaamaan ainakin jalostukseen k\xc3\xa4ytett\xc3\xa4v\xc3\xa4t yksil\xc3\xb6t.\n_START_SECTION_\nAlkuper\xc3\xa4\n_START_PARAGRAPH_\nKelpie on gaelin kielt\xc3\xa4 ja tarkoittaa veden henke\xc3\xa4. Rodun juuret juontavat Britteinsaarille, josta siirtolaisten mukana kulkeutui 1800-luvun puolen v\xc3\xa4lin j\xc3\xa4lkeen collie-tyyppisi\xc3\xa4 paimenkoiria Australiaan. Australialaiset lampaankasvattajat huomasivat jo varhain, ett\xc3\xa4 pitk\xc3\xa4turkkiset eurooppalaiset paimenkoirat soveltuivat huonosti mantereen kuivaan ja kuumaan ilmastoon. Niinp\xc3\xa4 he jalostivat oman koirarodun pit\xc3\xa4m\xc3\xa4\xc3\xa4n suuret lammaslaumat koossa ja avustamaan laumojen kuljettamisessa. Rodun kantakoirana oli Kelpie-niminen narttu, joka voitti vuonna 1872 ensimm\xc3\xa4iset Australiassa j\xc3\xa4rjestetyt paimennuskokeet._NEWLINE_On my\xc3\xb6s ep\xc3\xa4ilyj\xc3\xa4 siit\xc3\xa4, olisiko dingolla osuutta australiankelpien perim\xc3\xa4ss\xc3\xa4. Yhdenn\xc3\xa4k\xc3\xb6isyytt\xc3\xa4 on varsinkin ty\xc3\xb6linjaisten workingkelpieiden kanssa._NEWLINE_Suomeen ensimm\xc3\xa4inen australiankelpie saapui vuonna 1976.\n_START_SECTION_\nMaailmalla\n_START_PARAGRAPH_\nRodun kotimaassa kelpiest\xc3\xa4 on nykyisin muodostunut kaksi erillist\xc3\xa4 linjaa: australiankelpiet sek\xc3\xa4 paimentavat ty\xc3\xb6koirat workingkelpiet. Australiankelpiet ovat alun perin l\xc3\xa4ht\xc3\xb6isin samoista linjoista workingkelpieiden kanssa. 1900-luvun alusta Australiankelpien jalostus on perustunut enemm\xc3\xa4n monipuoliseen harrastusk\xc3\xa4ytt\xc3\xb6\xc3\xb6n ja ulkon\xc3\xa4k\xc3\xb6\xc3\xb6n kuin pelk\xc3\xa4st\xc3\xa4\xc3\xa4n lampaiden paimennukseen. Australiankelpiet rekister\xc3\xb6id\xc3\xa4\xc3\xa4n Australiassa FCI:hin kuuluvaan ANKC:hen (Australian National Kennel Council). Workingkelpieiden rekister\xc3\xb6innist\xc3\xa4 vastaa Australiassa The Working Kelpie Council (WKC), joka ei kuulu FCI:hin. Suomen Kennelliitto ei hyv\xc3\xa4ksy WKC:n rekisteriss\xc3\xa4 olevia koiria omiin rekistereihins\xc3\xa4._NEWLINE_Australiassa kelpieit\xc3\xa4 on er\xc3\xa4iden arvioiden mukaan noin 80\xc2\xa0000. Koko kelpiekannan kokoa on hankala m\xc3\xa4\xc3\xa4ritell\xc3\xa4, koska kaikkia koiria ei rekister\xc3\xb6id\xc3\xa4._NEWLINE_Pohjoismaista t\xc3\xa4ll\xc3\xa4 hetkell\xc3\xa4 eniten australiankelpieit\xc3\xa4 on Ruotsissa, jonne niit\xc3\xa4 vietiinkin ensimm\xc3\xa4isen\xc3\xa4 Pohjoismaista. Tanskassa ja Norjassa kelpieit\xc3\xa4 on v\xc3\xa4hemm\xc3\xa4n.\n_START_SECTION_\nSuomessa\n_START_PARAGRAPH_\nNyky\xc3\xa4\xc3\xa4n Suomessa on hieman yli 1200 FCI-rekister\xc3\xb6ity\xc3\xa4 australiankelpiet\xc3\xa4, rekister\xc3\xb6intim\xc3\xa4\xc3\xa4r\xc3\xa4t pysyiv\xc3\xa4t tasaisen alhaisina (noin 20\xe2\x80\x9330 kpl vuosittain) l\xc3\xa4hes koko 2000-luvun ensikymmenen ajan, vuosikymmenen loppua kohti m\xc3\xa4\xc3\xa4r\xc3\xa4t alkoivat nousta jopa yli 50 prosentin vuosivauhtia vakiintuen 2010-luvulla noin 80\xe2\x80\x93100 kappaleen vuositasolle. Huippuvuonna 2013 Suomessa rekister\xc3\xb6itiin 133 australiankelpiet\xc3\xa4._NEWLINE_Kennelliiton rekisterin lis\xc3\xa4ksi Suomen paimenkoirayhdistyksen yll\xc3\xa4pit\xc3\xa4m\xc3\xa4\xc3\xa4n paimenkoirarekisteriin oli vuoden 2017 alussa rekister\xc3\xb6ity 200 l\xc3\xa4hinn\xc3\xa4 maatiloilla paimenina ty\xc3\xb6skentelev\xc3\xa4\xc3\xa4 workingkelpie-tyyppist\xc3\xa4 koiraa. Kuten rodun kotimaassa Australiassa, kaikkia rodun edustajia ei v\xc3\xa4ltt\xc3\xa4m\xc3\xa4tt\xc3\xa4 rekister\xc3\xb6id\xc3\xa4 Suomessakaan._NEWLINE_Suomessa australiankelpie on suosittu harrastuskoira. Rotu on tottunut ty\xc3\xb6skentelem\xc3\xa4\xc3\xa4n itsen\xc3\xa4isesti ja sen ty\xc3\xb6motivaatio on eritt\xc3\xa4in korkea. Erityisen suosittu australiankelpie on agilitykoirana. Rodulla on my\xc3\xb6s PK-oikeudet, mik\xc3\xa4 mahdollistaa osallistumisen palveluskoirakokeisiin. Australiankelpieill\xc3\xa4 on saavutettu menestyst\xc3\xa4 agilityn lis\xc3\xa4ksi tottelevaisuuskokeissa sek\xc3\xa4 palveluskoirakokeissa. Australiankelpie on rekister\xc3\xb6intim\xc3\xa4\xc3\xa4r\xc3\xa4\xc3\xa4ns\xc3\xa4 suhteutettuna varsin suosittu koira my\xc3\xb6s pelastuskoiratoiminnassa.\n_START_SECTION_\nTerveys\n_START_PARAGRAPH_\nYleisesti ottaen australiankelpie tunnetaan eritt\xc3\xa4in terveen\xc3\xa4 rotuna ja Kennelliiton rekisteriin ilmoitetuista kuolinsyist\xc3\xa4 vanhuuden j\xc3\xa4lkeen seuraavaksi yleisin onkin erityisesti nuorille koirille tyypillinen tapaturma tai liikennevahinko._NEWLINE_Rotu on kuulunut vuoden 2016 alusta l\xc3\xa4htien Suomen Kennelliiton Perinn\xc3\xb6llisten vikojen ja sairauksien vastustamisohjelmaan PEVISA:an. Jalostukseen k\xc3\xa4ytett\xc3\xa4vilt\xc3\xa4 koirilta vaaditaan raja-arvot t\xc3\xa4ytt\xc3\xa4v\xc3\xa4t tulokset lonkka-, silm\xc3\xa4- ja selk\xc3\xa4tutkimuksista, niiden lis\xc3\xa4ksi seurataan yleisimmin my\xc3\xb6s kyyn\xc3\xa4rniveli\xc3\xa4 ja polvia, vaikka ne eiv\xc3\xa4t olekaan suoraan jalostusta rajoittavia tekij\xc3\xb6it\xc3\xa4._NEWLINE_Rodun pienen populaation monimuotoisuuden vuoksi rotuyhdistyksen suositus on, ett\xc3\xa4 valtaosa koirista lis\xc3\xa4\xc3\xa4ntyisi vain kerran. Jalostukseen k\xc3\xa4ytetyn koiran korkein sallittu j\xc3\xa4lkel\xc3\xa4isten m\xc3\xa4\xc3\xa4r\xc3\xa4 on 20, joista alle viisivuotiaana korkeintaan 12.'